Ruĝvizaĝa papago

Ruĝvizaĝa papago (Hapalopsittaca pyrrhops) estas specio de papagoj en la familio papagedoj, latine Psittacidae. 

Temas pri ĝenerale helverda papageto (pli malhelverda dorse) kun tre kontrastaj brilruĝaj frunto, vizaĝo kaj ŝultroj. La beko estas hele kornokolora kaj la kruroj estas malhelverdaj. Subvosto estas blua kaj finaj flugilplumoj violkoloraj.

Taksonomio
La Ruĝvizaĝa papago estas monotipa. Historie, ĝi estis traktita kiel subspecio de la Rustovizaĝa papago (Hapalopsittaca amazonia). Tamen, studo de 1989 fare de Graves & Uribe Restrepo trovis esencan pruvon por konsideri ĝin plena specio.

 Habitato 
Nuntempe, la ruĝvizaĝa papago troviĝas nur en Ekvadoro kaj Peruo, plejparte inter la orientaj Andoj de suda Ekvadoro kaj la nordokcidenta regiono de Peruo. Pli specife, ili loĝas en mildaj arbaroj de la provincoj Azuay, Loja kaj Morona-Santiago kaj la departemento Piura en Peruo. Ili troviĝas ankaŭ en Selva Alegre, kiu havas la plej grandan populacion de ruĝvizaĝaj papagoj. Ĝia natura vivejo estas subtropikaj aŭ tropikaj malsekaj montaraj arbaroj. Oni rimarkis, ke ili loĝas en arbustejoj apud páramo. Ĉi tiu papago estas konata pro siaj voĉoj por trovi aliajn birdarojn en sia regiono.

 Reproduktado 
La monatoj inter aŭgusto kaj januaro estas la idealaj reproduktaj monatoj por la ruĝvizaĝaj papagoj. Ĉi tiuj birdoj nestas en arboj kaj kutime demetas inter du kaj tri ovojn. Nuntempe, oni ne scias multe pri la reproduktaj kondutoj de la ruĝvizaĝaj papagoj.

 Dieto kaj manĝado 
En la ĉefa vivejo de la ruĝvizaĝa papago, ili manĝas diversajn manĝaĵojn. Tiuj inkluzivas florojn kaj semojn, fruktojn de mikonio, viburnajn berojn, ŝosojn de vainmannio, kaj partojn de erikacoj.

Referencoj

Eksteraj ligiloj
BirdLife Species Factsheet.

Kategorio:Papagoformaj
Kategorio:Papagedoj
Kategorio:Birdoj de Sudameriko
Kategorio:Birdoj de Ekvadoro